শিয়ালদহ থেকে কল্যানী রুটে নতুন এসি লোকাল

কলকাতা: শিয়ালদহ ডিভিশনের যাত্রীদের জন্য সুখবর। শিয়ালদহ থেকে কল্যাণী রুটে চালু করা হল আরও একটি এয়ার-কন্ডিশন্ড (এসি) ইএমইউ লোকাল ট্রেন। আগামী ৪ ডিসেম্বর বৃহস্পতিবার থেকেই এই ট্রেনটি চালু করতে চলেছে পূর্ব রেল। যার ফলে প্রতিদিন আরামদায়ক সফর করতে পারবেন হাজার হাজার যাত্রী।

রেলের তরফে জানানো হয়েছে, দীর্ঘদিন ধরেই শিয়ালদহ-কল্যাণী শাখায় একটি এসি লোকাল পরিষেবা শুরু করার দাবি ছিল। অবশেষে সেই দাবিকে মান্যতা দেওয়া হল। শিয়ালদহ–কল্যাণী এসি পরিষেবা মিলবে সপ্তাহে ৬ দিন সোম থেকে শনিবার। ট্রেনটির নম্বর থাকছে ৩১৩৪৭/৩১৩৪৪ শিয়ালদহ–কল্যাণী–শিয়ালদহ লোকাল। শিয়ালদহ থেকে ট্রেনটি বিকেল ৩টে বেজে ৩৫ মিনিটে ছেড়ে কল্যাণী পৌঁছবে ৪ টে বেজে ৫২ মিনিটে। আবার কল্যাণী থেকে বিকেল ৫টা বেজে ২ মিনিটে রওনা দিয়ে ট্রেনটি শিয়ালদহ পৌঁছবে ৬ টা বেজে ২০ মিনিটে।

আরও পড়ুন: ‘এসআইআর আতঙ্কে’ ক্ষতিগ্রস্ত পরিবারের জন্য আর্থিক সাহায্যেরও ঘোষণা মুখ্যমন্ত্রীর

এই ট্রেনটি কল্যাণী বিশ্ববিদ্যালয়ের ছাত্রছাত্রী, এআইআইএমএস, কল্যাণীতে যাতায়াতকারী রোগী ও তাঁর পরিবারের মানুষেরা উল্লেখযোগ্য ভাবে লাভবান হবেন। এর পাশাপাশি, কল্যাণীর মতো শিল্পভিত্তিক এলাকায় এসি পরিষেবা চালু হওয়ায় যারা কম ভিড় এবং আরামদায়ক সফর চান, তাঁরাও এই ট্রেনে ভিড় করবেন।